Текстыр литературабзэм ишапхъэхэм атетэу гъэпсыгъэным пае ищыкIэгъэ гущыIэхэр къэгъотыгъэнхэм, мэхьанэр тэрэз шъыпкъэу къэзгъэлъэгъорэ гущыIэхэмрэ фразеологие амалхэмрэ ямызакъоу, грамматикэм ишапхъэхэм атетэу шIыгъэными епхыгъ. Бзэм илъэныкъуитIуи – гущыIэу ащ хэтхэми, ахэмэ грамматикэ гъэпсыкIэу яIэми – тхэхэрэм инэу анаIэ тырагъэтын фае. ГущыIэухыгъэ пэпчъ ищыкIэгъэ гущыIэ нэмыкI хэмытыным ыкIи ахэр шъхьадж зыдэщытын фэе чIыпIэр агъотыным лъыплъэнхэр авторхэм япшъэрылъ. А пшъэрылъым изэшIохынкIэ амалэу щытыр грамматикэ шапхъэхэр тэрэзэу гъэфедэгъэнхэр ары.